**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

07. decembra 2012

**Návrh**

**na udelenie ocenení Bratislavského samosprávneho kraja za rok 2012**

Materiál predkladá: Materiál obsahuje:

Ing. Pavol Frešo 1. Návrh uznesenia

Predseda BSK 2. Dôvodová správa

3. Prílohy

4. Stanoviská komisií

Zodpovedný:

Mgr. Peter Húska

Riaditeľ Odboru komunikácie a propagácie

Spracovateľ:

Mgr. Eva Dukátová

Referentka Oddelenia propagácie

Bratislava

(december 2012)

Návrh uznesenia

**UZNESENIE č. ........... / 2012**

zo dňa 07. 12. 2012

Zastupiteľstvo Bratislavského samosprávneho kraja po prerokovaní materiálu v súlade so Štatútom ocenení Bratislavského samosprávneho kraja

**schvaľuje**

udeliť ocenenia Bratislavského samosprávneho kraja za rok 2012 kandidátom, ktorí svojou prácou výrazne prispeli a zaslúžili sa o spoločenský a ekonomický rozvoj Bratislavského samosprávneho kraja a jeho reprezentáciu doma i v zahraničí, a to menovite:

**Cena Samuela Zocha**

* PhDr. Miroslav Kuric
* Albert Marenčin
* Doc. ThDr. Jozef Haľko, PhD.
* Edita Walterová
* PhDr. Mgr. Miloš Klátik, PhD.
* Mgr. Art. Juraj Kukura
* Margit Polák
* Mgr. Anastázia Šimková
* PaedDr. Jozef Horák

**Pamätný list predsedu Bratislavského samosprávneho kraja**

* Prof. Em. PhDr. Mária Pötzlová-Malíková DrSc.
* PhDr. Pavel Komrska (in memoriam)
* Margita Krajačová
* Prof. RNDr. Anna Dubničková, DrSc.
* Ing. Arch. Milan Beláček
* MUDr. Milan Šimoni, MBA.

D ô v o d o v á s p r á v a

Do predĺženého termínu - do 30. 9. 2012 bolo doručených na Úrad Bratislavského samosprávneho kraja 23 návrhov na udelenie ocenení Samuela Zocha a Pamätného listu predsedu BSK. V stanovenom termíne nebola komisií doručená žiadna nominácia spĺňajúca podmienky Čestného občianstva.

**Dňa 19. novembra 2012 zasadla Výberová komisia pre ocenenia Bratislavského samosprávneho kraja za účelom posúdenia všetkých 23 doručených návrhov a** **spoločným konsenzom odporučila predsedovi BSK prijať 9 návrhov na udelenie Výročnej ceny Samuela Zocha. Taktiež komisia navrhla 6 nominantov na Pamätný list predsedu Bratislavského samosprávneho kraja.**

Komisia si stanovila na svojom zasadnutí spoločné hodnotiace kritéria a postup pri posudzovaní a odporúčaní jednotlivých návrhov. Určujúcim aspektom pri výbere boli zásluhy o spoločenský a ekonomický rozvoj Bratislavského samosprávneho kraja a jeho dôstojnú reprezentáciu doma i v zahraničí.

Predseda Bratislavského samosprávneho kraja predkladá návrh na schválenie Zastupiteľstvu Bratislavského samosprávneho kraja.

**Informácia o nominovaných na Cenu Samuela Zocha**

|  |  |
| --- | --- |
| Phdr. Miroslav Kuric | Počas svojho pôsobenia vo funkcii riaditeľa DSS pre deti a RS ROSA zabezpečil vybudovane nového areálu DSS výstavbu ubytovacej a lôžkovej časti a priestorov rehabilitácie. Zároveň patrí k zakladateľom hipoterapie na Slovensku, ktorá spolu s novovybudovaným športovým komplexom funguje v DSS do dnes. |
| Albert Marenčin | Nominovaný za bohatú vydavateľskú činnosť; vo svojom vydavateľstve Marenčin PT vydáva aj knihy o Bratislave. V edícií Bratislava - Pressburg už vyšlo viac ako 90 kníh o histórií Bratislavy. |
| Doc. ThDr. Jozef Haľko, PhD. | Nominovaný za bohatú publikačnú činnosť o cirkevných dejinách Bratislavy (pripravuje už 8. knižnú publikáciu) a za koordináciu výskumu podzemia Katedrály sv. Martina, ktorý vyústil do identifikácie hrobu kardinála Petra Pázmánya. V súčasnosti pôsobí ako historik a pomocný biskup Bratislavskej rímskokatolíckej arcidiecézy. |
| Edita Walterová | Nominovaná za šírenie pozitívneho obrazu mesta Modry a malokarpatského regiónu (napísala 3 knihy o Modre), za dlhoročnú pedagogickú činnosť a aktivity pre rozvoj spoločenského života Modry. Tých sa zúčastňovala 20 rokov ako členka Zboru pre občianske záležitosti v Modre a dodnes ako členka redakčnej rady Modranských zvestí, do ktorých prispela viac ako 600 príspevkami. |
| PhDr. Mgr. Miloš Klátik, PhD. | Generálny biskup Evanjelickej cirkvi augsburského vyznania na Slovensku- nom. za celospoločenskú angažovanosť v prospech občanov. Jeho ocenenie treba vnímať aj ako poďakovanie Evanjelickej cirkvy augsburského vyznania za jej prácu a angažovanosť v BSK. Z pričinenia MK sa v Petržalke vybudoval nový evanjelický chrám Boží, fara a zborové centrum slúžiace aj občanom z okolitých mestských častí. Za jeho pôsobenia bola založená evanjelická materská aj základná škola a gymnázium. Je autorom učebníc náboženstva pre ZŠ. |
| Mgr. Art. Juraj Kukura | Nominovaný za osobné zásluhy pri rozvoji kultúrnych a umeleckých hodnôt, ich prezentáciu doma i v zahraničí, za desťročné úspešné vedenie a budovanie Divadla Aréna, ako aj za nezameniteľný osobný umelecký vklad a prínos v oblasti hereckého umenia.Vďaka JK existuje už 10 rokov úspešný projekt Detskej univerzity Komenského, ktorý dosiahol medzinárodné uznanie, pokračuje 3. séria priamych prenosov z Metropolitnej opery v New Yorku a vznikol celý rad premiérových titulov. |
| Margit Polák | Nominovaná za kultúrnu angažovanosť. Počas svojho takmer 50 ročného pôsobenia v Mestskej knižnici Senec a v Csemadoku zorganizovala veľké množstvo kultúrno-výchovných podujatí - literárnych besiedok, prednášok a predstavení. Od roku 2011 pracuje v Mestskom múzeu v Senci, ktorého bola spoluzakladateľkou. Svojou prácou celý život šírila dobré meno mesta Senec ako aj kraja, bola príkladom zdravého lokalpatriotizmu a kultúrnej angažovanosti. |
| Mgr. Anastázia Šimková | Nominovaná za prínos Základnej škole v Záhorskej Vsi, kde pôsobí ako riaditeľka. Za jej pôsobenia sa výučba v škole skvalitnila a zamerala sa na súčastné potreby - na jazyky a výpočtovú techniku. Vďaka jej aktivite škola získala prostriedky na rekonštrukciu a údržbu. Pod jej vedením je škola zveľaďovaná a žiaci sa v nej cítia dobre. |
| PaedDr. Jozef Horák | Nominovaný za viac ako tridsaťročné pôsobenie v pozícií riaditeľa Strednej odbornej školy na Farského ul., za veľký prínos  pri rozvoji odborného školstva v Bratislavskom kraji, ako aj za celoživotnú pedagogickú a výchovnú prácu v oblasti stredného školstva. Jeho kvalitnú prácu ocenil aj súčasný minister školstva, Dušan Čaplovič, ktorý mu 10. júla 2012 odovzdal Veľkú cenu sv. Gorazda. |

**Informácia o nominovaných na Pamätný list predsedu**

|  |  |
| --- | --- |
| Prof. Em. PhDr. Mária Pötzlová-Malíková DrSc. | Nominovaná za bohatú publikačnú činnosť o barokovej minulosti Bratislavy a propagáciu dejín mesta a regiónu v zahraničí. Publikovala celý rad odborných štúdií venovaných najmä sochárstvu v 18. storočí v Strednej Európe. Samostatne vydala doposiaľ 5 kníh, z toho 2 v nemčine, tri v slovenčine. |
| PhDr. Pavel Komrska (in memoriam) | Nominovaný za dlhoročnú pomoc a podporu zdravotne postihnutým. Pracoval najprv ako vychovávateľ a neskôr sa pričinil o vznik zariadenia pre klientov s ťažkým zdravotným postihnutím DSS Sibírska, ktorého sa stal riaditeľom . DSS Sibírska viedol od jeho vzniku 26 rokov a pôsobil v ňom zároveň ako logopéd. |
| Margita Krajačová | Nominovaná pri príležitosti odchodu do dôchodku z pozície riaditeľky strediska kultúry Bratislava- Nové Mesto. Počas jej pôsobenia v pozícií riaditeľky SK BNM iniciovala a podporila viacero kultúrnych podujatí, zaviedla pravideľné tanečné večery a "Čaje o piatej", ktoré navštevujú aj občania zo Senca, Pezinka a Studienky. Podporila tiež výtvarné kurzy a súťaže, poetické večery, koncerty a iné. |
| Prof. RNDr. Anna Zuzana Dubničková, DrSc. | Nominovaná za vedecký a pedagogický prínos. Teoretická fyzička, pracuje ako vysokoškolský pedagóg a vedecký pracovník v odbore subjadrovej fyziky na UK. Zastupuje Slovensko v CERNe, kde pôsobí aj v Dozornom výbore užívateľov CERNu. Je autorkou celého radu odborných štúdií (viac než 150 publikácií) a vysokoškolských študijných materiálov. Bola predsedníčkou Akademického senátu UK, členom Kolégia rektora UK, aj členom Rady vysokých škôl. |
| Ing. arch. Milan Beláček | Nominovaný ako autor myšlienky prepojenia Slovenska a Rakúska lávkou pre peších a cyklistov (DNV-Schlosshof) dnes už známou akoo Cyklomost Slobody. Ing. Beláček bol hlavným architektom Cyklmosta Slobody a od prvotnej myšlienky, cez projekčnú fázu až po ukončenie výstavby bol nepretržite v kontakte so zhotoviteľom projektovej dokumentácie, diela, orgánmi verejnej správy aj hlavným partnerom projektu - BSK. |
| MUDr. Milan Šimoni, MBA | Lekár, psychiater, nominovaný za dlhoročné prácu v náročnej oblasti psychiatrie a pomoci drogovo závislým. Ako lekár je činný už 46 rokov, z toho väčšinu času pôsobil v Petržalke, kde bol hlavne v porevolučných rokoch problém s drogovou závisosťou výrazný. MUDr. Šimoni, napriek tomu, že má už 70 rokov stále pomáha svojim pacientom, zúčastňuje sa vedeckých konferencií a sympózií a zároveň pôsobí ako súdny znalec v odbore psychiatrie a gerontopsychiatrie. |

**Úplné znenie štatútu**

**„OCENENIA BRATISLAVSKÉHO SAMOSPRÁVNEHO KRAJA“**

**Preambula**

1. Bratislavský samosprávny kraj si za svoju česť považuje oceniť tých, ktorí prispeli k šíreniu dobrého mena a k rozvoju BSK. Jedno z ocenení  nesie meno Samuela Zocha. Samuel Zoch je pozoruhodnou osobnosťou našich dejín, ktorá svojím morálnym profilom a kultivovaným, ale tiež energickým pôsobením prekračuje horizont svojej doby. Stál na čele Slovenskej národnej rady pre Bratislavu a okolie. Žiadal, aby Bratislavu uznali za slobodné mesto a premenovali na Wilsonov. Bratislavu však pripojili k ČSR a za prvého župana vymenovali Samuela Zocha. Vysoko aktuálne zostáva Zochovo krédo: „Jedine vzájomná tolerancia, úcta k názorom iných a eliminovanie sporov ich pokojným riešením, prináša i v politike svoje plody, bez ktorých by ľudstvo nemohli napredovať."

**Čl. I**

***VÝROČNÁ CENA SAMUELA ZOCHA***

1. Fyzickým alebo právnickým osobám, ktoré sa významným spôsobom zaslúžili o rozvoj Bratislavského samosprávneho kraja a život jeho občanov, ktorí obohatili ľudské poznanie, dosiahli vynikajúce výsledky v niektorej z oblastí ľudskej činnosti, svojou prácou a postojmi prispeli k rozvoju samosprávneho kraja, alebo vynikajúco reprezentovali samosprávny kraj, môže zastupiteľstvo Bratislavského samosprávneho kraja udeliť ***Výročnú cenu Samuela Zocha,*** ktorá je najvyšším ocenením Bratislavského samosprávneho kraja. Vo výnimočnom prípade môže sa cena udeliť aj zahraničným občanom.
2. Výročnú cenu Samuela Zocha vyjadruje plaketa zobrazujúca erb Bratislavského samosprávneho kraja a portrét Samuela Zocha s nápisom „Samuel Zoch“, rok udelenia a meno oceneného.
3. Výročnú cenu Samuela Zocha udeľuje zastupiteľstvo Bratislavského samosprávneho kraja. Návrh zastupiteľstvu predkladá predseda Bratislavského samosprávneho kraja.
4. Návrhy na ocenenie môžu podávať predseda, podpredsedovia, poslanci, komisie zastupiteľstva BSK, obyvatelia Bratislavského samosprávneho kraja samostatne alebo prostredníctvom občianskych združení a organizácií a pod.
5. Návrhy na ocenenie sa podávajú predsedovi Bratislavského samosprávneho kraja prostredníctvom Kancelárie predsedu písomne (poštou, osobne alebo e-mailom) v termíne do konca augusta.
6. Návrh musí obsahovať charakteristiku navrhovanej fyzickej alebo právnickej osoby, odôvodnenie predloženého návrhu a súhlas navrhovaného s nomináciou.
7. Návrhy posúdi a odporučí výberová komisia, ktorú pre tento účel vymenuje predseda Bratislavského samosprávneho kraja z radov poslancov Zastupiteľstva Bratislavského samosprávneho kraja a iných významných osobností.
8. O udelení Výročnej ceny Samuela Zocha sa vydáva listina, ktorú podpisuje predseda Bratislavského samosprávneho kraja.
9. Odovzdanie Výročnej ceny Samuela Zocha sa vykonáva slávnostným spôsobom na rokovaní zastupi­teľstva samosprávneho kraja

**Čl. II**

***ČESTNÉ OBČIANSTVO***

***BRATISLAVSKÉHO SAMOSPRÁVNEHO KRAJA***

1. Osobám, ktoré významným spôsobom prispeli k rozvoju Bratislavského samosprávneho kraja, obohatili ľudské poznanie vynikajúcimi tvorivými výkonmi a zaslúžili sa o rozvoj a priateľstvo medzi národmi a  regiónmi môže Zastupiteľstvo Bratislavského samosprávneho kraja udeliť ***Čestné občianstvo Bratislavského samosprávneho kraja.***
2. Čestné občianstvo možno udeliť len zahraničným občanom.
3. Kandidát na čestné občianstvo musí byť významnou osobnosťou a autoritou, ktorý má značný a dlhodobý podiel na rozvoji a prezentácii Bratislavského samosprávneho kraja.
4. Čestné občianstvo sa udeľuje predovšetkým žijúcej osobe, vo výnimočnom prípade môže byť udelené in memoriam.
5. O udelení čestného občianstva Bratislavského samosprávneho kraja sa vydáva listina v dvojjazyčnej mutácií - v slovenčine a v jazyku oceneného, ktorú podpisuje predseda Bratislavského samosprávneho kraja.
6. Odovzdávanie listiny o čestnom občianstve sa vykonáva slávnostným spôsobom. Čestný občan Bratislavského samosprávneho kraja sa pri tejto príležitosti alebo pri svojej návšteve Bratislavského samosprávneho kraja zapíše do Kroniky Bratislavského samosprávneho kraja.
7. Návrhy na udelenie môžu podávať predseda, podpredsedovia, poslanci, komisie zastupiteľstva BSK, obyvatelia Bratislavského samosprávneho kraja samostatne alebo prostredníctvom občianskych združení a organizácií a pod.
8. Návrhy na udelenie sa podávajú predsedovi Bratislavského samosprávneho kraja prostredníctvom Kancelárie predsedu písomne (poštou, osobne alebo e-mailom) v termíne do konca augusta.
9. Návrh musí obsahovať charakteristiku zásluh navrhovanej osoby, odôvodnenie predloženého návrhu a súhlas navrhovaného s nomináciou.
10. Vo výnimočných prípadoch môže Zastupiteľstvo Bratislavského samosprávneho kraja udelené čestné občianstvo odňať, ak ocenený prestal byť tejto pocty hoden.
11. Návrhy na udelenie čestného občianstva a jeho odňatie posúdi a odporučí výberová komisia, ktorú pre tento účel vymenuje predseda Bratislavského samosprávneho kraja z radov poslancov Zastupiteľstva Bratislavského samosprávneho kraja a iných významných osobností.

**Čl. III**

***PAMÄTNÝ LIST PREDSEDU***

***BRATISLAVSKÉHO SAMOSPRÁVNEHO KRAJA***

1. Predseda Bratislavského samosprávneho kraja môže významnú činnosť fyzických alebo právnických osôb, ktoré sa zaslúžili o rozvoj a reprezentáciu Bratislavského samosprávneho kraja oceniť ***Pamätným listom predsedu Bratislavského samosprávneho kraja.***
2. Verejné uznanie vo forme pamätného listu podpisuje predseda Bratislavského samosprávneho kraja.

**Čl. IV**

Za organizačné, technické a administratívne zabezpečenie súvisiace s realizáciou ocenení zodpovedá riaditeľ  Úradu Bratislavského samosprávneho kraja.