**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

07. decembra 2012

**Informácia**

**O priebehu spracovania Programu hospodárskeho a sociálneho rozvoja BSK na roky 2014-2020**

Materiál predkladá: Materiál obsahuje:

Ing. Martin Berta CSc. 1. Návrh uznesenia

podpredseda Bratislavského 2. Dôvodovú správu

samosprávneho kraja 3. Stanoviská komisií

Zodpovedná:

Mgr. Barbora Lukáčová

riaditeľka Odboru stratégie, územného rozvoja a riadenia projektov

Spracovatelia:

Martin Hakel, BA

vedúci oddelenia stratégie a územného rozvoja

Ing. Martin Bezek

referent oddelenia stratégie a územného rozvoja

Bratislava

Decemb*e*r 2012

Návrh uznesenia

**UZNESENIE č. ........... / 2012**

zo dňa 07.12.2012

Zastupiteľstvo Bratislavského samosprávneho kraja po prerokovaní materiálu

**A. berie na vedomie**

Informáciu o priebehu spracovania Programu hospodárskeho a sociálneho rozvoja Bratislavského samosprávneho kraja na roky 2014 - 2020

**B. ukladá**

riaditeľovi úradu Bratislavského samosprávneho kraja:

Predložiť Zastupiteľstvu BSK konečnú verziu Programu hospodárskeho a sociálneho rozvoja Bratislavského samosprávneho kraja na roky 2014 – 2020 najneskôr v termíne ku 30. júnu 2013.

**D ô v o d o v á s p r á v a**

V zmysle zákona 302/2001 o VÚC sa samosprávny kraj pri výkone samosprávy stará o všestranný rozvoj svojho územia a o potreby svojich obyvateľov. Pritom najmä zabezpečuje tvorbu a plnenie programu sociálneho, ekonomického a kultúrneho rozvoja územia samosprávneho kraja. Navyše na základe zákona č. 416/2001 o prechode niektorých pôsobností z orgánov štátnej správy na obce a vyššie územné celky na samosprávne kraje prechádzajú okrem iného pôsobnosti koordinovania úloh súvisiacich so zabezpečovaním hospodárskeho rozvoja a sociálneho rozvoja územia na úseku regionálneho rozvoja

Rámec regionálneho rozvoja je definovaný základným strednodobým rozvojovým dokumentom na podporu regionálneho rozvoja na regionálnej a miestnej úrovni v zmysle zákona c. 539/2008 Z.z. o podpore regionálneho rozvoja, ktorým je Program hospodárskeho a sociálneho rozvoja samosprávneho kraja.

V roku 2013 plánujeme zvyšovať význam PHSR BSK 2014-2020 voči miestnej samospráve ako aj ústrednej štátnej správe. Zvyšovanie významnosti predstavuje posilňovanie pozície tohto dokumentu pri implementácií tak lokálnych ako aj národných stratégií ako sú napr. PHSR obcí a miest, operačné programy, národná stratégia regionálneho rozvoja. PHSR BSK 2014-2020 okrem identifikácie regionálne významných problémov, zároveň definuje zrozumiteľnú stratégiu pre odstránenie problémov ako aj využívanie regionálnych zdrojov s cieľom rozvoja kraja. Výsledok implementácie PHSR BSK 2014-2020 bude okrem účinnej alokácie vlastných zdrojov aj jasnejšia tematická alokácia externých a národných zdrojov do oblastí, ktoré sú pre kraj prioritné. V konečnom dôsledku sa využijú nástroje regionálnej politiky EÚ (ERDF, ESF, KF a ďalšie) efektívnejšie, účinnejšie orientujúc na výsledok a hospodársky rast.

Bratislavský samosprávny kraj podpísal zmluvu o dielo dňa 20.7.2012 so spoločnosťou Aurex spol. s.r.o. vybranou na základe verejného obstarávania. Harmonogram prác bol rozdelený do troch etáp v nasledovných intervaloch. Analytická časť, ktorá predstavuje prvú etapu diela, bola odovzdaná podľa dohodnutých podmienok v zmluve 20.10.2012. Odovzdanie strategickej časti Programu hospodárskeho a sociálneho rozvoja Bratislavského na roky 2014-2020 (ďalej už len PHSR BSK 2014-2020) samosprávneho kraja je naplánované na 20.12.2012. Ukončenie tretej etapy je podľa zmluvy 31.1.2013, kedy zároveň bude kompletizované dielo spoločne s programovou časťou. Zmluva o dielo definuje záručnú dobu a zodpovednosť za vady, počas ktorej je možné v prípade zistení, ktoré by znižovali hodnotu, alebo schopnosť jeho využitia odstrániť.

Štruktúra analytickej časti je spracovaná v siedmich blokoch v nasledovnej štruktúre. Viacúrovňová informácia, ktorá má dosah na celé spektrum analyzovaných dát je priestorová štruktúra. Zachytáva okrem základného vymedzenia územia a základných charakteristík dôležité súčasné trendy v priestorovej štruktúre na území Bratislavského kraja v podobe priestorového rozvoja sídel a suburbanizácie.

S cieľom zachovania komplexnosti a prehľadnosti analytickej časti sme zvolili spoločne so spracovateľom prierezovú analýzu, ktorá pokrýva ľudské zdroje, infraštruktúru, hospodársku štruktúru a prírodné zdroje. Analýza ľudských zdrojov je diverzifikovaná následne na trh práce, demografiu, kriminalitu, vzdelávanie, kultúru a umenie. Infraštruktúra sa okrem dopravnej a technickej infraštruktúry zaoberá sociálnou infraštruktúrou pod ktorou chápeme domový a bytový fond ako aj občiansku vybavenosť (školy, zdravotnícke zariadenia, zariadenia sociálnych služieb, kultúrne zariadenia). Hospodárska štruktúra je zastúpená makroekonomickou analýzou, doplnená o podnikateľské štatistiky. Následne sú analyzované sektory BSK postupne od primárneho až po kvartérny sektor. Prírodné zdroje, v poradí piata kategória je okrem analýzy základných zložiek – voda, pôda, ovzdušie obohatená o analýzu protipovodňovej ochrany, ochrany prírody a krajiny, alternatívnych a obnoviteľných zdrojov energie, odpadového hospodárstva a hlukových záťaží.

Špecifickú kategóriu tvorí finančná analýza rozpočtu, ktorá popisuje vlastné a cudzie zdroje. Analytická časť je ukončená využitím analytickej metódy SWOT, ktorá popisuje silné, slabé stránky ako aj ohrozenia a príležitosti.

Strategická časť PHSR BSK 2014-2020 je v štádiu značnej rozpracovanosti. Bude nastavená na základe získaných informácií v analytickej časti ako aj z výstupov pracovných skupín. Prostredníctvom inštitucionálneho zabezpečenia spracovania PHSR BSK 2014-2020 boli vykonané osobné konzultácie so zástupcami odborov a oddelení úradu BSK. Okrem toho boli vyvolané pracovné skupiny so samosprávami. Vychádzajúc z územného plánu a definovania zmien v sídelnej štruktúre boli definované tri prierezové oblasti charakteristické podobnými požiadavkami na funkčnosť územia. Jedná sa o terciárne centrá predstavované mestami Malacky, Pezinok, Senec spoločne s okolitými obcami tvoriacimi polycentrický systém osídlenia. Druhá skupina obcí tvoriaci jeden celok je okolie Bratislavy, charakteristické priestorovou expanziou mestských častí do zázemia mesta ako aj obcami v blízkom okolí hlavného mesta podliehajúce nárastom počtu obyvateľov vplyvom suburbanizácie a teda rozrastania sídelnej štruktúry, ktoré by mali s mestom Bratislava vytvárať jeden synergický celok. Poslednou oblasťou je samotné mesto Bratislava podliehajúce reurbanizáciou, teda zahusťovaním vlastného územia. Na základe tohto vymedzenia prebiehal aj zber projektových zámerov obcí počas osobných pohovorov v rámci pracovných skupín. Pracovné skupiny boli zvolané v okresných mestách, pre okraj Bratislavy sme spoluprácu realizovali v priestoroch úradu BSK a s mestom Bratislava na pôde magistrátu. Tieto projektové zámery budú zohľadnené do finálnej podoby stratégie hospodárskeho a sociálneho rozvoja BSK. V záujme prehĺbenia princípu partnerstva prebiehajú osobné pohovory počas novembra 2012 okrem samospráv aj so súkromným a neziskovým sektorom.

Tabuľka č. 1. Zoznam partnerských obcí zostavený na základe priestorovej štruktúry BSK

|  |  |
| --- | --- |
| Oblasť | Obce (Z dôvodu rozsiahlosti a časovej náročnosti spracovania PHSR BSK 2014-2020 boli konzultované v pracovných skupinách najmä obce nad 2000 obyvateľov) |
| Terciárne centrá | Pezinok, Slovenský Grob, Viničné, Limbach, Vinosady, Šenkvice, Častá, Budmerice, Modra |
| Malacky, Závod, Veľké Leváre, Gajary, Rohožník, Plavecky Štvrtok, Vysoká pri Morave, Zohor, Lozorno |
| Senec, Nová Dedinka, Kráľová pri Senci, Veľký Biel |
| Subcentrá Bratislavy | Stupava, Záhorská Bystrica, Devínska Nová Ves, Dúbravka, Lamač, Rača, Svätý Jur, Vajnory, Chorvátsky Grob, Ivanka pri Dunaji, Bernolákovo, Dunajská Lužná, Podunajské Biskupice, Rovinka, Čunovo, Jarovce, Rusovce |
| Bratislava | Staré Mesto, Nové Mesto, Karlova Ves, Petržalka, Ružinov, Vrakuňa |

Rozdelenie priestorovej štruktúry v tabuľke č. 1 vychádza z ÚPN VÚC Bratislavského kraja, ktorý definuje v koncepcii rozvoja sídelných pólov Bratislavského kraja tri oblasti: Terciárne centrá, Subcentrá Bratislavy (tzv. Regionálne rozvojové póly mesta Bratislavy) a hlavný sídelný pól Bratislavu. Na tomto princípe sme postavili aj osobné pohovory s municipalitami s cieľom analyzovať spoločné ako aj špecifické potreby obyvateľov charakteristické pre dané oblasti.

Štruktúra strategickej časti by mala byť situovaná do niekoľkých oblastí záujmu, prioritných osí, tematických cieľov, investičných priorít, špecifických cieľov zodpovedajúcich investičným prioritám a očakávaných výsledkov a výsledkových ukazovateľov. Zároveň bude do strategickej časti integrovaná stratégia Inovačnej stratégie BSK, ktorá je spracovávaná v súlade s princípmi S3 (smart specialization strategies) a predstavuje ex-ante kondicionalitu pri implementácií programového obdobia kohéznej politiky na roky 2014-2020.

Úlohou stratégie PHSR BSK 2014-2020 je zohľadniť okrem hlavných regionálnych a národných dokumentov, operačných programov na obdobie 2007-2013 aj tematickú naviazanosť finančných zdrojov kohéznej politiky na obdobie 2014-2020 ako aj kroky národnej úrovne pri príprave partnerskej dohody medzi Slovenskom a Európskou komisiou. Z vymenovaných dôvodov bolo kľúčové správne načasovanie spracovania PHSR BSK 2014-2020.

Okrem osobných pohovorov plánujeme zainteresovať odbornú sféru, najmä ekonomický ústav SAV, Univerzitu Komenského a Ekonomickú univerzitu v Bratislave. Participácia ústrednej štátnej správy na analytickej a strategickej časti PHSR BSK 2014-2020 bude iniciovaná a realizovaná elektronickou formou pripomienkovania najmä so sekciami stratégie jednotlivých ministerstiev ako aj zástupcami regionálneho rozvoja na národnej úrovni. Dôležitým faktorom, ktorý ovplyvňuje stratégiu hospodárskeho a sociálneho rozvoja je súkromný sektor. Bolo identifikovaných niekoľko regionálne významných zástupcov súkromného sektora, ktorý budú zainteresovaný do tvorby stratégie pomocou mapovania ich potrieb a očakávaní v období 2014-2020. Katalyzátor rozvoja spolupráce medzi regionálnou a lokálnou samosprávou predstavuje najmä oblasť ľudských zdrojov a infraštruktúry. Identifikovanie potrieb v týchto oblastiach bude prebiehať počas spracovávania strategickej časti.

Programová časť predstavuje akčný plán pre Úrad BSK obsahujúci časový plán, finančný plán a zodpovednosť za jednotlivé opatrenia. Akčný plán by mal plynule prebrať úlohy dokumentu Priority BSK na roky 2009-2013.

Priestor pre pripomienkovanie finálnej analýzy a stratégie PHSR BSK 2014-2020 bude najmä počas januára 2013. V tomto období budú zvolané tri verejné prerokovania participujúcich partnerov a poslancov. Široká verejnosť bude mať možnosť vyjadriť pripomienky podobne ako ostatné subjekty v prvých týždňoch mesiaca január prostredníctvom možnosti stiahnuť dokument na webovej stránke kraja.

Monitorovanie a hodnotenie je posledná fáza strategického cyklu, využívaného pri spracovaní PHSR BSK 2014-2020. Monitorovanie dát v analytickej časti a plnenie strategickej časti si vyžaduje aktívnu komunikáciu s regionálnymi ako aj lokálnymi zástupcami. Vyhodnotenie a návrh zmien bude prebiehať prostredníctvom verejnej platformy zohľadňujúcej informácie viacerých partnerov každý rok. Rozsah informácií, ktoré budú do tohto procesu vstupovať pozitívne ovplyvní výber rozhodnutia ako aj samotnú implementáciu.

Tabuľka č. 2. Štruktúra Analytickej časti