**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

7. decembra 2012

**Návrh**

**Integrovaný dopravný systém v Bratislavskom kraji – zavedenie I. etapy**

Materiál predkladá: Materiál obsahuje:

Ing. Martin Berta, CSc.

podpredseda BSK 1. Návrh uznesenia

2. Dôvodovú správu

3. Dokument Integrovaný dopravný systém v Bratislavskom kraji – zavedenie I. etapy

4. Príloha 1: Návrh zjednotenia zastávok prímestskej autobusovej dopravy a MHD

5. Príloha 2: Tarifné podmienky IDS BK

6. Príloha 3: Metodika výpočtu cien cestovných lístkov IDS BK

7. Príloha 4: Návrh cenníka predplatných cestovných lístkov IDS BK

8. Príloha 5: Schéma zón

9. Príloha 6: Zaradenie zastávok a železničných staníc do tarifných zón

10. Príloha 7: Dopady na cestujúcich

Zodpovedný: 11. Príloha 8: Dopady na objednávateľov

Ing. Marian Rovenský

zástupca riaditeľa

Úradu Bratislavského samosprávneho kraja

a predseda predstavenstva

Bratislavská integrovaná doprava, a.s.

Spracovateľ:

Ing. Zuzana Horčíková,

riaditeľka odboru dopravnej integrácie

Bratislavská integrovaná doprava, a.s.

Bratislava

December 2012

N á v r h u z n e s e n i a

**UZNESENIE č. ....... / 2012**

zo dňa 7.12.2012

Zastupiteľstvo Bratislavského samosprávneho kraja po prerokovaní materiálu

**A. s c h v a ľ u j e**

**A1** zavedenie tarifnej časti 1. etapy Integrovaného dopravného systému v Bratislavskom kraji dňom 1.3.2013 v zmysle textu predloženého materiálu.

**A2** v zmysle bodu A1 Tarifné podmienky IDS BK v zmysle prílohy 2 predloženého materiálu, ktorými sa nahrádzajú Tarifné podmienky BID schválené uznesením Zastupiteľstva BSK č. 52/2010 zo dňa 23.7.2010.

**A3** v zmysle bodu A1 Metodiku výpočtu cien cestovných lístkov IDS BK v zmysle prílohy 3 predloženého materiálu, ktorou sa nahrádzajú Ceny cestovných lístkov BID schválené uznesením Zastupiteľstva BSK č. 76/2010 zo dňa 5.11.2010.

**A4** v prípade, žemateriály v zmysle bodu A1, A2, A3 tohto uznesenia nebudú v rovnakom znení schválené Zastupiteľstvom hlavného mesta SR Bratislavy najneskôr do 30 dní od schválenia tohto uznesenia, stráca uznesenie platnosť.

**B. u k l a d á**

riaditeľovi Úradu Bratislavského samosprávneho kraja

**B1** v zmysle bodov na body A1, A2, A3 zapracovať finančné dopady pri predpokladanom využívaní PCL REGIO 40%-mi cestujúcich do rozpočtu na nasledovné roky.

T: priebežne

**B2** v zmysle bodov A1, A2, A3 pripraviť cenové rozhodnutie v zmysle predloženého návrhu Cenníka cestovných lístkov IDS BK najneskôr do 14.1.2013.

**D ô v o d o v á s p r á v a**

Začiatky integrovanej dopravy v Bratislavskom kraji siaha až do roku 1999, kedy hlavné mesto SR Bratislava v spolupráci s Dopravným podnikom Bratislava a železničnou spoločnosťou zaviedli po vzore 10 ročných skúsenosti z Prahy a Ostravy *„Experiment integrovaného dopravného systému“* (IDS). Jeho cieľom bolo umožniť cestujúcemu za príplatok 50 Sk (dnes 1,66 €) k mesačnému predplatnému lístku využívať pri cestovaní aj vlaky železničnej dopravy a odbremeniť tak vozidlá MHD. V roku 2001 postúpil experiment zapojením sa regionálneho autobusového dopravcu (vtedy ešte SAD Bratislava, dnes Slovak Lines) na trase z Autobusovej stanice do Záhorskej Bystrice do ďalšej fázy s výhľadom postupného rozšírenia na celé územie mesta Bratislava a časom aj Bratislavského kraja. K tomuto kroku však už žiaľ nedošlo.

Uvedomujúc si zaostávanie za vývojom v otázkach riešenia dopravnej obslužnosti v krajinách na západ od Slovenska založili Bratislavský samosprávny kraj (ďalej len „BSK“) Hl. mesto SR Bratislava (ďalej len „HMB“) v roku 2005 spoločnosť Bratislavská integrovaná doprava, s.r.o. (dnes a.s.), ktorej úlohou bolo pripraviť a organizovať systém IDS. Spoločnosť pripravila základné dokumenty budúceho IDS, avšak k praktickej realizácii doteraz z rôznych dôvodov (politické a administratívne prieťahy, obava z reakcií občanov na zmeny v organizácii dopravy, ale v neposlednom rade aj problémy s projektmi spolufinancovanými z Operačných programov) nedošlo.

Za ten čas verejná doprava stagnuje, zatiaľ čo individuálna automobilová doprava sa naďalej rozvíja, čo má za následok silné dopravné kongescie na území hl. mesta Bratislava a tiež v niektorých oblastiach regiónu, z čoho plynú negatíva ako je dlhšia jazdná doby, znečistenie životného prostredia a pod.

Aj v dôsledku týchto nepriaznivých účinkov nastal v priebehu roka 2011 obrat a zo strany kompetentných zosilnela požiadavka na urýchlené spustenie IDS.

Vzhľadom na organizačnú náročnosť celého procesu a chýbajúce potrebné vybavovacie zariadenia (označovače cestovných lístkov, palubné počítače, dispečerské stredisko) bude IDS spúšťaný po etapách.

Termín zavedenia prvej etapy je stanovený na 1. marec 2013, ktorý je dátumom 1. celoštátnej zmeny cestovných poriadkov, avšak koordinácia dopravnej obsluhy územia pre prvú etapu je zapracovaná už v cestovných poriadkoch prímestskej dopravy platných od 9.12.2012. Termín druhej etapy závisí od úspešnej realizácie vyššie zmieňovaných projektov a je predbežne stanovený na december 2013.

Dôvod, rozsah a popis jednotlivých etáp je predmetom predkladaného materiálu. Ten zároveň vo svojich prílohách stanovuje a popisuje aj ďalšie informácie a okruhy, ktoré majú za úlohu zlepšiť dopravný systém (Zjednotenie názvoslovia a lokalizácie zastávok – čiastočne už realizované), o ktorých je pred zavedením IDS ešte potrebné rozhodnúť (Tarifné podmienky IDS BK, Metodika výpočtu cien cestovných lístkov) a o ktoré je potrebné mať pri zavedení na zreteli (Dopady na cestujúcich a objednávateľov).

Zavedenie IDS BK predstavuje prvý krok pri napĺňaní dlhodobého cieľa jednotlivých zúčastnených subjektov v efektívnejšom využívaní verejných finančných zdrojov a v náraste kvality verejnej doprav na území mesta a regiónu. Odkladanie zavedenia bude mať za následok len ďalšie predlžovanie súčasného nevyhovujúceho stavu v oblasti verejnej dopravy, ale aj dopravného systému ako celku.

Materiál je v rovnakom znení prerokovávaný na decembrových zastupiteľstvách BSK aj HMB.

**Záver:** v zmysle návrhu uznesenia odporúčame poslancom schváliť materiál tak, ako je uvedené v návrhu.